ปภ. รายงานจังหวัดที่ได้รับผลกระทบจากเหตุการณ์แผ่นดินไหว 6 จังหวัด พร้อมเร่งสำรวจพื้นที่ที่ได้รับผลกระทบและให้ความช่วยเหลือผู้ประสบภัย
ปภ. รายงานจังหวัดที่ได้รับผลกระทบจากเหตุการณ์แผ่นดินไหว 6 จังหวัด พร้อมเร่งสำรวจพื้นที่ที่ได้รับผลกระทบและให้ความช่วยเหลือผู้ประสบภัย นายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า จากเหตุการณ์แผ่นดินไหวโดยมีจุดศูนย์กลางอยู่บริเวณสาธารณรัฐประชาธิปไตยประชาชนลาว เมื่อวันที่ 20 พฤศจิกายนที่ผ่านมา ซึ่งส่งผลให้พื้นที่บริเวณภาคเหนือ ภาคตะวันออกเฉียงเหนือ รวมถึงกรุงเทพมหานครและปริมณฑล รู้สึกถึงแรงสั่นไหว ทั้งนี้ มีจังหวัดที่ได้รับผลกระทบจากเหตุการณ์แผ่นดินไหว 6 จังหวัด ได้แก่ แพร่ น่าน เลย อุดรธานี พิษณุโลก และพะเยา จากการสำรวจความเสียหายในเบื้องต้นพบว่า บ้านเรือนประชาชนได้รับผลกระทบ 198 หลัง สถานที่ราชการ 8 แห่ง วัด 34 แห่ง โรงพยาบาล 4 แห่ง สถานบริการสาธารณสุข 3 แห่ง อาคารขนาดใหญ่ 2 แห่ง ดังนั้น กรมป้องกันและบรรเทาสาธารณภัย ได้ประสานให้กองอำนวยการป้องกันและบรรเทาสาธารณภัยจังหวัดดำเนินการตามแผนการป้องกันและบรรเทาสาธารณภัยจังหวัด โดยจัดตั้งศูนย์ติดตามสถานการณ์และผลกระทบจากแผ่นดินไหวในประเทศลาว จัดเจ้าหน้าที่สำรวจบ้านเรือนอาคาร สถานที่ที่ได้รับความเสียหายจากผลกระทบของแผ่นดินไหว และเร่งให้การช่วยเหลือประชาชนตามระเบียบและหลักเกณฑ์ที่กำหนด สำหรับประชาชนที่ได้รับผลกระทบจากแผ่นดินไหวสามารถติดต่อขอความช่วยเหลือได้โดยด่วนทางสายด่วนนิรภัย 1784.